Notum sit presentibus et futuris quod diu demorata est querela inter dominum Landricum Matiscensem episcopum et dominum Berardum successorem ejus cum Guitchardo de Marriaco et filiis ejus, de colonica de Peirol in qua injuste accipiebant super captionem. Tamdem post multas supradictorum episcoporum reclamationes et diuturnam Vitchardi filiorumque ejus pertinaciam, plurimasque circuitionum revolutiones tali modo diffinitum est. Adiit namque Vicardus et filii ejus Milo et Ugo presentiam cum consensu amicorum suorum prefati domini Berardi episcopi, concesserunt et verpiverunt illam super captionem et injurias quas ibi fecerunt in manu ipsius episcopi, et etiam in fidelitate sua episcopum osculati sunt, nihil ibi retinentes preter tascham et rectum servitium, et ita deinceps et in futuro se tenere firmiter promiserunt. Hoc factum fuit Matisconi in camera ipsius episcopi IIIIA feria infra octavas Epiphanie Domini. Hujus rei testes sunt: Jotcerannus archidiaconus, Guido Bruoldus, Guido de Romanaco, Stephanus de Pasiaco, Bernardus de Besornaco, Pontius Auricula, Maiolus de Vinzella, Artaldus de Marbaco, Morannus frater ejus, Gautcerannus de Molano, Ugo Buscardus, Guido Feraldus cum pluribus aliis.